Hojsík, Martin, poslanec Európskeho parlamentu (2021-06-18):
Ďakujem, pán predsedajúci. Vážené pani poslankyne, vážení páni poslanci, Konferencia o budúcnosti Európy je šanca, ktorá sa vyskytuje raz za generáciu a európsky projekt aj vďaka nej môžeme posunúť dopredu. Ale môžeme ho posunúť dopredu len spôsobom zdola nahor. Už na jar 2022 bude pred nami zásadná otázka, že či tie závery z konferencie budú vyžadovať zmenu európskej politiky alebo dokonca základných zmlúv o fungovaní Únie. Ja verím a dúfam, že áno. Ale táto konferencia je ohrozená. Jednou z tých, jedným z tých ohrozených je jej nezaujímavosť pre občanov. Ona sa môže stať iba takým formalistickým vykecávaním sa, s prepáčením, na oficiálnych fórach. Môžeme sa vyhýbať citlivým témam, môžeme sa sústrediť na procedurálne otázky a takpovediac odplašiť ľudí, urobiť to pre nich niečím, čo bude nezáživné, čoho sa naozaj nikto nebude chcieť zúčastniť. A tomu sa musíme vyhnúť, musíme riešiť naozaj tie zásadné veci pre všetky Európanky a Európanov. Druhým rizikom je snaha o sabotáž Konferencie o budúcnosti Európy. Áno, počujete správne, o sabotáž. Nielen žijeme v čase hybridnej vojny, ktorú reálne v súčasnosti cítime aj tu na Slovensku, ale máme, priznajme si to rovno, aj problémy v rámci Únie s niektorými členskými štátmi, ktoré nedodržujú základné pravidlá právneho štátu. Kde je sloboda médií obmedzená, kde je ohrozené súdnictvo a áno, hovorím o štáte na sever a o štáte na juhu od nás. Sú to štáty, kde je ohrozená samotná liberálna demokracia. Preto bude veľmi dôležité, aby sme v rámci Konferencie o budúcnosti Európy zapojili čo najviac občanov, aby naozaj občianska spoločnosť bola tou, ktorá v nej bude mať hlavné slovo a aby my politici a političky sme hlavne počúvali s pokorou. Túto príležitosť musíme súčasne využiť už na to, aby sme pokročili v inštitucionálnych reformách, aby Európa, to ako sa povestne hovorí, bola bližšie k ľuďom, aby ten, ten mandát, ktorý máme my v Európskom parlamente, bol posilnený. Nie pre nás, ale preto, že sme jediní priamo volení zástupcovia občanov na európskej úrovni, aby bola omnoho transparentnejšia Rada, aby sme vedeli, ako hlasujú naši ministri a ministerky na európskej úrovni. My progresívci sme presvedčení, že diskusia o budúcnosti Európy by nemala byť, nesmie byť piár cvičením, vzťahmi s verejnosťou, ale musí zahrnúť všetky príspevky občanov zo všetkých úrovní. Nie je to len o tom, aby vy, vážené poslankyne a poslanci, ste mali pri nej hlas, ale aby aj poslanci a občania v poslednej najzadnejšej obci na Slovensku boli pri tejto diskusii počuť, pretože iba tak bude Konferencia o budúcnosti Európy viesť k efektívnejšej, k demokratickejšej Európe s pozitívnym dopadom na životy nás všetkých. Nemenej dôležité bude aj to, že o čom bude konferencia, čo budú tie dôležité otázky a pre mňa to najdôležitejšie sú hodnoty. Hodnoty liberálnej demokracie ľudských práv, pretože Európska únia podobne ako Slovenská republika je priestorom slobody, ktorý sa neviaže na žiadne náboženstvo. V našej krajine musí byť sloboda, rovnosť a bratstvo. Sloboda milovať, rovnosť pred zákonom, a to znamená, že áno, aj mama, aj dieťa môže mať aj dve mamy a práva, ľudské práva vrátane tých reprodukčných. Európska únia podľa mňa musí stáť za ochranou liberálnych hodnôt, ako doma, tak v zahraničí. Musí byť pri tom akcieschopnejšia, musíme vedieť predchádzať rasizmu, xenofóbii, homofóbii, transfóbii, antisemitizmu a islamofóbii a byť krásni vo svojej rozmanitosti. Európska únia musí byť ale podľa mňa aj väčšia. Máme časti, na ktoré, o ktorých stále hovoríme, že ich potrebujeme dostať do Európskej únie, o ktorých hovoríme, že sú súčasťou Európy, ale nie sú v Únii a špeciálne sa jedná, áno, o západný Balkán. A preto je dôležité, aby súčasťou Konferencie o budúcnosti Európy bolo aj počúvanie hlasov z tejto časti Európy. Ale to neznamená, že máme podporovať miestnych diktátorov. Musíme tlačiť na demokratizáciu, liberalizáciu a posilnenie slobody slova aj v týchto krajinách. Jedna z najväčších výziev, ktorej čelíme, ak nie najväčšia, podľa mňa najväčšia výzva je naozaj klimatická a environmentálna kríza. Tá ohrozuje podľa vedcov základné prežitie civilizácie ako takej, pretože my žijeme na dlh. Keď ste tu mali vy závažné diskusie o navýšení deficitu v rozpočte, o navýšení rozpočtu na tento rok, tak tu zaznievali hlasy, že desaťpercentný deficit rozpočtu je veľmi veľa. Vážené pani poslankyne, vážení páni poslanci, skutočný deficit, ktorý táto krajina má, je 270 %. Áno, 270 %, pretože už 13. mája sme minuli zdroje, ktoré nám planéta na tento rok poskytuje, a žijeme na dlh. Je neuveriteľné, že toto číslo ešte nie je na titulných stránkach novín. Potrebujeme sa zmestiť do limitov, ktoré nám dáva planéta, ako Slovensko, ako Európa, ako celý svet a preto som presvedčený, že bude nesmierne dôležité, aby v rámci Konferencie o budúcnosti Európy jednou z kľúčových tém bola ochrana klímy a životného prostredia. Pritom však nesmieme zabúdať na účasť občanov aj v tejto oblasti. Potrebujeme zabezpečiť, aby občania vedeli, ako ministri hlasujú napríklad o povoľovaní nebezpečných pesticídov na európskej úrovni. A divili by ste sa, kto tomu bráni, nie je to parlament európsky, nie je to Európska komisia, sú to vlády členských štátov vrátane tej slovenskej. Bol by som veľmi rád, keby aj z Národnej rady zaznel hlas na to, aby bola Európska rada omnoho demokratickejšia. Aby bola Európska rada ochotná zverejňovať pozície jednotlivých členských štátov, aby občania vedeli, kde je slovenská vláda, kde jej predstavitelia stoja vo všetkých otázkach, ktoré sa prerokúvajú na Rade, pretože Rada má rovnako veľký, ak nie ešte dôležitejší hlas pri riešení európskych otázok, ako parlament. Budúcnosť Európy je v rukách Európanov a Európaniek. Verím, že ich budeme v nasledovnom období starostlivo počúvať a že ich hlas vypočujeme. Ďakujem. (Potlesk.)